**საქართველოს საზოგადოებრივი მაუწყებლის,**

**საგამოძიებო ჟურნალისტიკის პროექტის - „გამომძიებელი რეპორტიორის“ ფილმი**

**- „ოქროსთვის შეწირულთა ქალაქი“**

**სცენარი**

**წამყვანის ხმა**  - თბილისიდან რამდენიმე ათეულ კილომეტრში - საყდრისის, კაზრეთის, ბალიჭის, დიდი დმანისის მცხოვრებლები ფიქრობენ, რომ ეკოლოგიური კატასტროფის ზონაში ცხოვრობენ და არიან დაავადებული მიწის, წყლისა და ჰაერის შვილები, რომ მათ ჯანმრთელობას,სიცოცხლესა და მომავალს სახელმწიფო ხარკად უხდის ოქროს მთებს, საიდანაც მადნეულის უდიდესი მარაგი გააქვთ სხვა ქვეყნის კომპანიებს, აქ კი, საშვილიშვილოდ განადგურებულ ეკოლოგიურ გარემოს ტოვებენ. სახელმწიფო უწყებები არ ეთანხმებიან ბოლნისელების პრეტენზიებს.

ხელისუფლებამ არაფრად ჩააგდო მათი პროტესტი და 2015 წლის 1-ლი იანვრიდან ლიცენზია 5 წლით გაუგრძელა RMG GOLD-ს.

**სთენდაფი - გარემოს ეროვნულ სააგენტოსთან**

**სთენდაფის ტექსტი -** **საზოგადოებრივი მაუწყებლის ინიციატივით ჩატარდა მდინარეების: კაზრეთულას და მაშავერას შესართავიდან აღებული წყლის ლაბორატორიული კვლევა. გარემოს დაცვის ეროვნული საგენტო რამდენიმე წუთში გადმოგვცემს კვლევის პასუხს და საბოლოოდ გვეცოდინება, არის თუ არა დაბინძურებული მდინარეები ბოლნისში.**

**წამყვანის ხმა** - კაზრეთულას წყლის ანალიზი შემაშფოთებელი აღმოჩნდა. მძიმე მეტალების: რკინის, ტყვიის, კადმიუმის, სპილენძის შემადგენლობა რამდემჯერმე აღემატება დასაშვებ ნორმას. რამდენჯერმეა მომატებული ამონიუმის მაჩვენებელიც. სპეციალისტები ამტკიცებენ, რომ ეს კაზრეთის მცხოვრებთათვის განაჩენია.

**კადრები: ცხრილი, რომელშიც ეს მაჩვენებლებია.**

**სინქრონი** - **ბოლნისის მუნიციპალიტეტის გამგებლის პირველი მოადგილე, დავით შერაზადაშვილი:**

**„** თუ არსებობს ასეთი კვლევები, რომ მდინარე არის დაბინძურებული, მაშინ გვაჩვენონ, რომ არის დაბინძურებული, რომ ყველამ ნახოს.“

**წამყვანის ხმა -** ტოქსიკოლოგები და წყლის ჰიგიენის სპეციალისტები აფასებენ ამ შედეგებს. რას ნიშნავს ეს გარემოსთვის , ადამიანებისთვის.

**სინქრონი** - **სანიტარიის, ჰიგიენისა და სამედიცინო ეკოლოგიის ინსტიტუტის პროექტების მართვისა და რისკის შეფასების დეპარტამენტის უფროსის მოადგილე მანანა გრძელიშვილი:**

„აღნიშნულ ნიმუშში ადგილი აქვს ამონიუმის იონის გადაჭარბებას, დაახლოებით ორჯერ. გადაჭარბებულია მძიმე ლითონების შემცველობა, კერძოდ, ტყვიის შემცველობა 6, 6-ჯერ აღემატება, კადმიუმის - 100-ჯერ, რკინის - დაახლოებით ხუთჯერ. ეს ნიშნავს, რომ მდინარეებში ჩაედინება გაუწმენდავი, სამრეწველო წყლები“.

**სინქრონი** - **შრომის, მედიცინისა და ინსტიტუტის პროფილაქტიკური ტოქსიკოლოგიის განყოფილების გამგე ინგა ღვინერია:**

**„**ამ ნივთიერებების ასეთი მაღალი რაოდენობით შემცველობა ძალიან დიდ რისკს წარმოადგენს. კადმიუმი ცნობილია, როგორც კარცეროგენი. ეს ყველაფერი კვებით ჯაჭვშია მოხვედრილი, რომელსაც იქ მაცხოვრებლები ყოველდღიურად იღებენ გარკვეული დოზით. ეს ყველაფერი იწვევს ძალიან ბევრ დაავადებას“.

**წამყვანის ხმა -** ბოლნისის რაიონში ჩასულებს გადახსნილი, სიმწვანეჩამოშლილი, მიწაგამოცლილი მთები დაგვცქეროდნენ ყველა მხრიდან. ჩამოშლილი მთები უფრო და უფრო გვიახლოვდებოდნენ - კაზრეთი-ბალიჭის მიმართულებით წასულებს. კაზრეთი ბოლნისიდან 18 კილომეტრზეა. ზღვის დონიდან 680 მეტრზე, უძველესი კულტურის ძეგლებია ირგვლივ, ყველა მთიდან ტაძარი იყურება. თავად კაზრეთში მე-13 საუკუნის „სამება“ დგას. აქაური კულტურის ნაშთების ათვლის სათავე ანტიკურ ხანას განეკუთვნება. ყველა ფეხის ნაბიჯზე სიღატაკე და სიდუხჭირე გვხვდებოდა ოქროს მთაზე გაშენებულ ქალაქში. ხელჯოხიანი, კბილებჩაცვენილი ადამიანები - სამუშაო საათებში, მაშინ, როდესაც ახმაურებული კარიერებიდან სატვირთო მანქანები მადანს ეზიდებოდნენ, კაზრეთელი კაცები უსაქმოდ იდგნენ უბნის ბირჟებზე და დაღონებულები გასცქეროდნენ კარიერს. კაზრეთსა და კაზრეთელებს ოქროსგან მხოლოდ მტვერი და სნეულება რჩებათ, მათი სახლების გადაღმა გაჭრილ მაღაროებში კი სხვები მუშაობენ.

**სინქრონი - სოფელ დიდი დმანისის მცხოვრები რაფიელ ზაქარიაძე:**

**„**ჩვენი სოფელი არის განადგურებული და გავერანებული მტვრისა და მოწამვლისაგან. ბაღებში რომ ვმუშაობთ, მტვერი რომ წამოვა, ჯანგივით გადაეფარება და ვეღარ ვსუნთქავთ, ხუთ მეტრში ადამიანს ვეღარ დაინახავ“.

**სინქრონი - დაბა კაზრეთის მცხოვრები თამაზ ჯაყელი:**

„აქ როცა მტვერია, ვერ გაჩერდები ერთი წუთიც კი“.

**სინქრონი - დაბა კაზრეთის მცხოვრები არსენ ჯაყელი:**

**„**არავინ ყურადღებას არ აქცევს, არც წყლებს, არც გზებს.“

**სინქრონი - კომპანია „ARG” -ის ყოფილი ექსპერტ-ანალიტიკოსი, სოფელ ბალიჭის მცხოვრები დალი მამულაშვილი:**

**„**ასეთ პირობებში უნდა ცხოვრებდეს სოფელი ბალიჭი? საიდანაც, კვირაში მინიმუმ 70 კგ. ოქრო გადის.“

**წამყვანის ხმა -** ბოლნისიდან, საშუალოდ, ყოველ თვეში, დაახლოებით 300 კილო ოქრო გადის. ოქროს მოპოვებასა და გადამუშავებაზე ორი კომპანია მუშაობს: RMG-GOLD -ი და RMG-COPPER-ი. პირველი, 2012 წლამდე აქ მოქმედი საწარმოს - „კვარციტის“ მემკვიდრეა, მეორე კი - „მადნეულის“. „მადნეულისა“ და „კვარციტის“ პრივატიზება 2005 წელს მოხდა და მათი მფლობელი პირველ ეტაპზე გახდა რუსული „პრომიშლენნი ინვესტორის“ შვილობილი კომპანია „სთენთონ იქვითიზ ქორპორეიშენსი“. 2012 წელს კი ერთი რუსული კომპანიის ხელიდან „მადნეული“ და „კვარციტი“ მეორე რუსული კომპანიის „კაპიტალ ჯგუფის“ ხელში გადავიდა და სახელებად RMG-GOLD -ი და RMG-COPPER-ი მაშინ დაერქვა.

**სინქრონი - დაბა კაზრეთის მცხოვრები არჩილ ყაფლანიშვილი:**

**„**ამოდენა დაბაში შიგ ოქროში ვართ. რომ აფეთქებენ, სახლებს ზანზარი გააქვთ. ამოდენა ქონება კაზრეთიდან გადის, არც წყლის შეღავათი გვაქვს, არც - გაზის“.

**სინქრონი არქივიდან - პრემიერ-მინისტრი ირაკლი ღარიბაშვილი:**

„ყველაფერი შედარებითია. რა გვჭირდება ჩვენ, რა სჭირდება საზოგადოებას, რა სჭირდება ჩვენს ხალხს, რომელი უფრო მნიშვნელოვანი სიკეთეა, 3 000 ოჯახი დღეს სასოწარკვეთილების პირასაა, გაურკვევლობა აქვთ, ახალი წელია. ძალიან გთხოვთ ამაზე იფიქრეთ ყველამ, პოლიტიკოსებმა - პირველ რიგში“.

**სინქრონი - დაბა კაზრეთის მცხოვრები არჩილ ყაფლანიშვილი:**

„რომ თქვეს 80%-ს ვასაქმებთო, ტყუილია. თუ 80% დაასაქმეს, მაშინ აქ ამდენი უმუშევარი რატომ არის?“

**წამყვანის ხმა -** არ აქვს მნიშვნელობა, რომელი ქვეყნის კომპანია იძიებს და ამუშავებს ოქროს ბოლნისის საბადოებში, ან ვისი ინტერესი დგას ამ კომპანიების უკან. ჩვენი გამოძიების მიზანი არ არის, დაადგინოს პოლიტიკური და ბიზნესინტერესების გადანაწილება ბოლნისის ოქროში. თუმცა, ძლიერი პოლიტიკური მფარველი რომ დგას ამ კომპანიების უკან, ჩვენი გამოძიება ამას დაადასტურებს - ეს მფარველობა ხელისუფლებათა ცვლილების შედეგადაც არ იცვლება, კომპანიებს ყველა ხელისუფლების პირობებში ერთნაირად ეძლევათ გარემოს შესახებ ქვეყანაში მოქმედი კანონების უხეში დარღვევის უფლება...

**სინქრონი - „მწვანე ალტერნატივის“ აღმასრულებელი დირექტორი ნინო გუჯარაიძე:**

**„**ლიცენზიებისა და ნებართვების შესახებ კანონის თანახმად, წელიწადში ერთხელ, ზედამხედველ უწყებას შეუძლია საწარმოს შემოწმება. არსებობს გეგმიური შემოწმების შესაძლებლობა და დაუგეგმავი. ხოლო კონკრეტული საჩივრის შესვლისას, შეუძლია ნებისმიერ დროს შეამოწმოს. თავისი ინიციატივით, ყოველგვარი საფუძვლის გარეშე, წელიწადში ერთხელ შეუძლია საწარმოები შეამოწმოს, რაც არასდროს არ მომხდარა“.

**სინქრონი - CENN-ის პროგრამების მენეჯერი კახა ბახტაძე:**

**„**სახელმწიფო ასეთ შემთხვევაში მუშაობს ამ რისკების შემცირების სტრატეგიაზე. მუშაობს შეთანხმებაზე კომპანიასთან, ისეთი ტიპის ნებართვის გაცემაზე, სადაც დაზღვეული იქნება მაღალი რისკები. მუშაობს იმის შესრულებაზე, რაც ჩაუდო ხელშეკრულებაში და იმის შესრულებას ავალდებულებს კომპანიას. ამ შემთხვევაში ვერაფერს მსგავსს ვერ ვხედავთ“.

**წამყვანის ხმა** - სახელმწიფომ ვერცერთი ხელისუფლების პირობებში ვერ შეძლო იმის აღიარება, რომ ბოლნისი ეკოლოგიური რისკის ზონაა. კანონით გარემოს დაცვის შესახებ, განსაზღვრულია ასეთი რისკების შემცველი ტერიტორიების სტატუსები. ადგილს, სადაც უარესდება გარემოს მდგომარეობა და საფრთხე ექმნება ადამიანის ჯანმრთელობას, კანონი აკუთვნებს საგანგებო ეკოლოგიური მდგომარეობის ზონის სტატუსს. ხოლო ტერიტორია, სადაც საწარმოს საქმიანობის შედეგად ირღვევა ეკოლოგიური წონასწორობა და საფრთხე ექმნება ადამიანის სიცოცხლეს, ცხადდება ეკოლოგიური უბედურების ზონად. აუხსნელია, რომ ოქროს კარიერების მძევლად ქცეულ კაზრეთსა და დანარჩენ სოფლებს, დღეს არ აქვთ კანონით განსაზღვრული არც ერთი სტატუსი.

**სინქრონი - „საყდრისის მცველი“ ირაკლი ლომიძე:**

„იქ ასეთი სამუშაოები რამდენიმე ათწლეული თუ გაგრძელდა, იქნება ქიმიური უდაბნო. ამ წუთას, უკვე ეკოლოგიური კატასტროფაა. რვა თვის განმავლობაში, სიცხეებზე აღარ ვსაუბრობ. კბილები დამეშალა“.

**სინქრონი - ჟურნალისტი, „საყდრისის მცველი“ ნინო მიქიაშვილი:**

„მდინარე მაშავერა რა დღეშია და მერე ამ მდინარით ირწყვება ბოლნისის და მარნეულის რაიონები. იქური მოსახლეობა ხომ იწამლება და მერე ჩვენც ვიწამლებით, დანარჩენი საქართველო, იმიტომ, რომ იქიდან ჩამოტანილ ბოსტნეულს ვყიდულობთ“.

**ჟურნალისტის კითხვა:** ადასტურებთ თუ არა, სოფელში ხშირია სიკვდილიანობისა და დაავადებების შემთხვევები?

**სინქრონი - დაბა კაზრეთის მცხოვრები ბადრი ჯაყელი:**

„არის. თვე არ გავა ოთხი-ხუთი ადამიანი არ გარდაიცვალოს.“

**სინქრონი -** **დაბა კაზრეთის მცხოვრები თამაზ ჭულუხიძე:**

**„**ჩემი სიძე აღარ არის, უშანგი აღარ არის, ვინ იცის რამდენი, სულ ახალგაზრდები წავიდნენ.“

**სინქრონი** - **გარემოს დაცვის ყოფილი მინისტრი „საქართველოს მწვანეთა მოძრაობის თავმჯდომარე“ ნინო ჩხობაძე:**

„სერიოზული პრობლემებია, მეტსაც გეტყვით, 2006 წლამდე ჩვენ არ ვაძლევდით კაზრეთულას და მაშავერას წყლის გამოყენების უფლებას. 2005-2006 წლებში გაიცა მაშავერაზე წყლის სარწყავად ამოღების უფლება და როგორც მე ამიხსნეს, ჯანდაცვის სამინისტრომ განაცხადა, რომ ყველაფერი წესრიგშია.“

**წამყვანის ხმა -** დაავადებათა კონტროლის ეროვნული ცენტრის მონაცემებით, 2012 წლიდან 2013 წლამდე, სპეციფიკურ დაავადებათა რაოდენობა ბოლნისის რაიონში კატასტროფულადაა გაზრდილი, დაახლოებით 6000. გაზრდილია შემდეგი პათოლოგიების რაოდენობა : ინფექციური სნეულებები, სისხლისა და სისხლმბადი ორგანოების, აგრეთვე იმუნური სისტემის დარღვევა, თვალის სნეულებები, სისხლის მიმოქცევის პათოლოგიები, სასუნთქ ორგანოთა და ძვალ-კუნთოვანი სისტემის დაავადებები. ბოლნისი მძიმე დაავადებების შიშით გამოწვეული პანიკის პიკზე ცხოვრობს.

**სინქრონი: დაბა კაზრეთის მცხოვრები ედუარდ ბიძიანაშვილი:**

„ტრაგედია მოხდა შარშან, 20 წლის ბიჭი გარდაგვეცვალა . სარკომა ჰქონდა, მეოთხე სტადია. 25 სექტემბერს დაუსვეს დიაგნოზი და ოთხ თვეში დაიღუპა. კაზრეთში ადამიანები უმეტესად კიბოთი იღუპებიან.“

**სინქრონი - „მწვანე ალტერნატივის“ აღმასრულებელი დირექტორი ნინო გუჯარაიძე:**

„2005 წელს, ადგილობრივი მუნიციპალიტეტის დაკვეთით ჩატარდა კვლევა, ტატიშვილის ცენტრის შესრულებით, იყო შემაშფოთებელი დასკვნები დადებული. დიდი გამოხმაურება მოჰყვა მას, მაგრამ სამწუხაროდ, კვლევა გაქრა.“

**სინქრონი - „მწვანეთა პარტიის“ თავმჯდომარე, საქართველოს პარლამენტის დეპუტატი გიორგი გაჩეჩილაძე:**

„დაავადებათა მიხედვით, ეს რაიონი საქართველოში ერთ-ერთი ლიდერია. არის ძალიან ბევრი შემთხვევა მახინჯი ბავშვების დაბადების, ბევრი შემთხვევა- მშობიარე ქალების მუცლისმომწყვეტის, ანემიების და უამრავი სერიოზული დაავადებები, რომლებიც პირდაპირ არის დაკავშირებული მძიმე ლითონების მოქმედებასთან.“

**წამყვანის ხმა -** ბოლნისის საბადოებზე მომუშავე ორივე კომპანია სრულიად ჩაკეტილია. ისინი კატეგორიულ უარს ამბობენ ნებისმიერი ინფორმაციის გაცემაზე, არავინ იცის როგორ რა პირობებში მუშაობენ იქ ადამიანები, არის თუ არა დაცული მათი სიცოცხლე და ჯანმრთელობა.

**სინქრონი** -**გარემოს დაცვის ყოფილი მინისტრი „საქართველოს მწვანეთა მოძრაობის თავმჯდომარე“ ნინო ჩხობაძე:**

„ზოგი ამბობს, ყველაფერი კარგად არის, ზოგი ცუდად. სინამდვილეში რა ხდება, აბსოლუტურად გაუგებარია, მოსახლეობა სერიოზულად ჩივის და სწორად, რადგან მათთვის დახურულია ინფორმაცია. რას აკეთებენ სინამდვილეში, ყველაფერი ეს უნდა გამოაჩინოს გარემოსდაცვითმა აუდიტმა.“

**სინქრონი - „მწვანე ალტერნატივის“ აღმასრულებელი დირექტორი ნინო გუჯარაიძე:**

„დიდი ბრიტანეთიდან იყო მოწვეული ცნობილი აუდიტორული კომპანია, მათ თქვეს, რომ ციანიდთან მოპყრობა ხდება არასათანადო წესებით. მაგალითად, ციანიდის კასრებს მუშები ნაჯახით ხსნიდნენ, ყოველგვარი დაცვის საშუალებების გამოყენების გარეშე. არ არის შესაბამისად დაცული ის ტერიტორია, სადაც ინახება ციანიდის მარაგი.“

**წამყვანის ხმა -** ოქროს მომპოვებლები ამტკიცებენ , რომ ოქროს მოპოვება და წარმოება არავითარ საფრთხეს არ წარმოადგენს ადამიანების სიცოცხლისა და ჯანმრთელობისთვის. ისინი პანიკის ვერავითარ საფუძველს ვერ ხედავენ. მიუხედავად იმისა, რომ დაავადებათა კონტროლის ეროვნული ცენტრის მონაცემები საპირისპიროს ადასტურებს.

**სინქრონი** - **ბოლნისის რაიონის მაჟორიტარი დეპუტატი, „მადნეულის“ ყოფილი გენერალური დირექტორი კობა ნაყოფია :**

„ზოგადად, ონკოლოგიური დაავადებების ფონი ქვეყანაში უარესობისკენ იცვლება, რა თქმა უნდა, ეს ბოლნისსაც შეეხება, მაგრამ წილობრივად. ისე არა, რომ თითქოს ბოლნისში მოხდა ამ ონკოლოგიური დაავადებების აფეთქება და სხვა რაიონებში - არა.“

**წამყვანის ხმა** - კომპანიის ძველი და ახალი ხელმძღვანელები ფიქრობენ, რომ ეკოლოგიურ პრობლემებზე მომაბეზრებელი საუბრით ქვეყანა დაკარგავს ინვესტიციებს და დააზარალებს ქვეყნის ბიუჯეტს.

**სინქრონი** - **ბოლნისის რაიონის მაჟორიტარი დეპუტატი, „მადნეულის“ ყოფილი გენერალური დირექტორი კობა ნაყოფია :**

„ყველა გამკაცრება, ეკოლოგიური იქნება ეს თუ სხვა, გამოიწვევს ნაკლები ინვესტიციის შემოსვლას ქვეყანაში.“

**წამყვანის ტექსტი -**კაზრეთში იხურება ჯანდაცვის ერთადერთი ცენტრი - პოლიკლინიკა, რომელსაც ბიუჯეტი არ აფინანსებს, რადგან არ ირიცხება ადგილობრივი ბიუჯეტის ბალანსზე. კაზრეთსა და კარიერის მიმდებარე სხვა სოფლებს არც სასწრაფო სამედიცინო დახმარება აქვთ, არც ამბულატორიული მომსახურების ცენტრი. მალე აღარ ექნებათ პოლიკლინიკაც, ან ჯანდაცვის ეს ერთადერთი დაწესებულება პრივატიზებული იქნება და მისი მომსახურებაც ფასიანი გახდება.

**ანონიმური სინქრონი:**

„საავადმყოფოს გვიკეტავენ დასახლებაში, სოფელ ბალიჭში სკოლა დაკეტილია ოთხი წელია. ბავშვები აქედან დადიან ბალიჭში. სამ კილომეტრზე მიდიან და მოდიან.“

**სინქრონი** - **სოფელ ბალიჭის მცხოვრები ელიკო ბერიძე:**

„ მე რომ სახლში წამლები არ მქონდეს, სანამ სასწრაფოს გამოვიძახებ, მოვკვდები. რომ ვკვდებოდე ბოლნისამდე უნდა ჩავიდე, რომ იქ გამსინჯონ და მომცენ წამლები.“

**სინქრონი** - **დაავადებათა კონტროლისა და საზოგადოებრივი ჯანმრთელობის ეროვნული ცენტრის გენერალური დირექტორი ამირან გამყრელიძე:**

„კაზრეთში არის დაახლოებით 7000 მოსახლე, ამიტომ, ალბათ, კაზრეთში ამბულატორიული სამედიცინო დაწესებულება უნდა იყოს. მათ უნდა მიუწვდებოდეთ ხელი პირველად სამედიცინო დახმარებაზე რაც შეიძლება ახლო მანძილზე.“

**სინქრონი -** **დაბა კაზრეთის პილოკლინიკის მთავარი ექიმი ედუარდ ენუქიძე:**

„ადგილობრივი თვითმმართველობის კანონში ამოღებულია ჯანდაცვის პროგარამა. ჩვენი კოლექტივის და გამგებლის აზრით, ერთ-ერთი გამოსავალი პრივატიზაციაა და ისეთი ინვესტორის შემოსვლა, რომელსაც სამედიცინო სფეროში მუშაობის გამოცდილება ექნება. რათა შევინარჩუნოთ სამედიცინო დაწესებულება, რომელიც დახმარებას გაუწევს მოსახლეობას.“

**წამყვანის ხმა -** ნიშანდობლივია, რომ კაზრეთში შექმნილი ჯანმრთელობის რეალური საფრთხის შესახებ, კაზრეთის პოლიკლინიკის მთავარ ექიმს, იმაზე მეტი ინფორმაცია არ აღმოაჩნდა, ვიდრე კაზრეთის ბირჟაზე მჯდომ რომელიმე ხელჯოხიან მოხუცს. „გოლდის“ და „კუპერის“ პოლიტიკა ადგილზე ქმნის თავის კანონებს, რომელთა ძალითაც, ადამიანებმა არც ის უნდა იცოდნენ, რა წესით მოიპოვებენ აქ მადანს, არც ის, რა ხარისხით აზიანებენ ბუნებას, არც ის, როგორ გავლენას ახდენს მათ ჯანმრთელობასა და სიცოცხლეზე მადნის მოპოვების პროცესი. ინფორმაციის ყველა კარი დაკეტილია. კაზრეთი ოქრომ ორად გაყო - კომპანიის მუშები კომპანიის მხარეს არიან, კომპანიების გარეთ დარჩენილი მშიერი და ღარიბი კაზრეთელები - ჯანსაღი გარემოსა და სიცოცხლის მხარეს.

**სინრქონი** - **დაბა კაზრეთის მცხოვრები თამილა ქრისტესიაშვილი :**

„უნდა იმუშაოს საწარმომ, ჩვენ სულ ამ საწარმოზე ვართ დამოკიდებული.“

**სინქრონი** - **დაბა კაზრეთის მცხოვრები:**

„ეკოლოგიას მიაქვს ეს ფული, იწამლება ყველაფერი და ისინი ამბობენ, ყველაფერი კარგადააო. ჩვენი მტერი, კომბინატი კი არა, ეკოლოგიის სამინისტროა“.?

**წამყვანის ხმა -** კაზრეთსა და ბალიჭში ფაქტობრივ გარიგებას დებენ სიკვდილ-სიცოცხლესთან. არჩევანი ასეთია: სნეულება ფულის სანაცვლოდ. თუ თითო ოჯახიდან ერთ ადამიანს მაინც დაასაქმებენ კომპანიები, აქ მათ აღარ ეყოლებათ მოწინააღმდეგეები. ყველა კომპანიის მხარეს დადგება. კაზრეთელები დაბეჯითებით ამბობენ, რომ „გოლდში“ და კუპერში“ აქაურების მხოლოდ 10-20 პროცენტია დასაქმებული. კომპანიები ზეპირი განცხადებებით ამტკიცებენ, რომ მათთან დასაქმებულთა 80 პროცენტი ადგილობრივი მცხოვრებია. თუმცა, ამის დამადასტურებელ დოკუმენტაციას არ გვაძლევენ. თითქმის ორკვირიანი მოლაპარაკება RMG GOLD-ის საზოგადოებასთან ურთიერთობის სამსახურთან კომპანიის ხელმძღვანელთა უარით დამთავრდა. მათ უარი თქვეს ყველაზე მარტივი ინფორმაციის გაცემაზეც, რამდენი ადგილობრივი მცხოვრებია დასაქმებული კომპანიაში.

**სინქრონი -** **ბოლნისის რაიონის მაჟორიტარი დეპუტატი, „მადნეულის“ ყოფილი გენერალური დირექტორი კობა ნაყოფია:**

„ასაქმებს იმ რაოდენობას, რა რაოდენობაც სჭირდება კომპანიას ნორმალური ფუნქციონირებისთვის. განუსაზღვრელად დასაქმება არ შეუძლია. დასაქმებულთა 80 % - ზე მეტი, ადგილობრივია. ნამდვილად ვიცი.“

**სინქრონი** - **დაბა კაზრეთის მცხოვრები:**

„სოციალურად დაუცველი ვარ, გვერდში არავინ მიდგას, მარტო მე და ჩემი მეუღლე ვართ. რამდენჯერ შევიტანეთ „მადნეულში“ განცხადება დასაქმების თხოვნით, გვპირდებიან , მაგრამ არაფერი არ გამოდის.“

**სინქრონი** **- CENN-ის პროგრამების მენეჯერი კახა ბახტაძე:**

„ეს რეგიონი დღეს თავისი ეკონომიკით დაკავშირებულია ამ საწარმოსთან. ეს საწარმო იფუნქციონირებს მხოლოდ რამდენიმე წელი. ის რესურსი, რაც იქ არსებობს, ამოწურვადია. როგორც კი, ეს რესურსი ამოიწურება დარჩება ეს დაბინძურებული ტერიტორია.“

**წამყვანის ხმა -** გარემოსა და ადამიანებისთვის ზიანის მიუყენებლად, ოქროს მოპოვებისა და გადამუშავების ვალდებულება საქართველოს სახელმწიფომ ჯერ კიდევ „მადნეულის“ პრივატიზებისთვის გამოცხადებულ კონკურსში ჩადო. ამ კონკურსის ერთ-ერთი მთავარი პირობა იყო: პრივატიზაციის პროცესის დამთავრებიდან სამი თვის განმავლობაში გარემოს უსაფრთხოების პროგრამის შექმნა და წარმოდგენა. გარემოს დაცვის ვალდებულება , კანონის თანახმად, უნდა შეტანილიყო სახელმწიფოსა და კომპანიას შორის დადებულ ხელშეკრულებაში, ხოლო 2007 წელს, როცა პარლამენტმა მიიღო გარემოზე ზემოქმედების შესახებ კანონი, უნდა აეღოთ გარემოზე ზემოქმედების ნებართვაც, რაც მხოლოდ მაშინ გაიცემა, რაც საწარმო წარადგენს გარემოზე ზემოქმედების შეფასების ანგარიშს. კომპანიებს არც პროგრამა წარუდგენიათ დაწესებულ ვადაში, სავალდებულო ანგარიშები კანონსაც ხშირად არღვევდნენ და სახელმწიფოს მიერ დაწესებულ სანქციებსაც იოლად იხდიდნენ. კომპანიები, რომლებიც თვეში რამდენიმე ათეული მილიონის ძვირფას ლითონს იღებენ ბოლნისის მიწიდან, მისი დაბინძურების გამო მიზერული თანხით ჯარიმდებიან. 2013 წლის ივნისში ანგარიშის წარმოუდგენლობის გამო RMG COPPER -ს 500 ლარის ოდენობის ჯარიმა დაეკისრა, 2014 წლის მარტში კაზრეთულას დაბინძურების გამო, 5000 ლარის ოდენობის ჯარიმა. ეს არის ცინიზმი ადამიანების, ბუნების, სახელმწიფოს მიმართ.

**სინქრონი - კახა ბახტაძე - cenn-ის პროგრამების მენეჯერი:**

„ეს დიდ ბიზნესინტერესებს უკავშირდება და სამწუხაროა, რომ სახელმწიფო არის ამ ბიზნესინტერესების მსხვერპლი. იმის ნაცვლად, რომ ის ფიქრობდეს ხალხზე, ფიქრობს კერძო კომპანიების, ან კონკრეტული ადამიანების ინტერესებზე.“

**სინქრონი - ნინო გუჯარაიძე - „მწვანე ალტერნატივის“ აღმასრულებელი დირექტორი:**

„ეს კომპანია ყოველთვის სარგებლობდა და დღესაც სარგებლობს გარკვეული პრივილეგიებით. ხშირად არის დაშვებული კანონიდან მნიშვნელოვანი გამონაკლისები და სარგებლობს საზედამხედველო ორგანოების ლოიალური დამოკიდებულებით. ეს არის ელიტური კორუფციის ყველა ნიშნის მქონე შემთხვევა.“

**საქართველოს პრემიერ-მინისტრ, ირაკლი ღარიბაშვილის სინქრონი არქივიდან -**

**„ჩვენ სასწორზე უნდა დავაყენოთ ორი სიკეთე და ავირჩიოთ, რომელია უფრო დიდი სიკეთე. ვფიქრობ, კომპანიას უნდა მივცეთ მუშაობის გაგრძელების საშუალება.“**

**წამყვანის ხმა -** ოქროს მოპოვებისა და გადამუშავების იმ მეთოდებს, რომლებსაც რუსული კომპანიები გამოიყენებენ ბოლნისის საბადოებში, ყველა ქვეყნის გარემოს დამცველებმა ბრძოლა გამოუცხადეს. ბუნებისდაცვითი ორგანიზაციები წლების განმავლობაში ატარებენ კვლევებს და შეახსენებენ საქართველოს ხელისუფლებას, რომ შესაძლებელია ოქროს მოპოვების პროცესის წარმართვა ისე, რომ ბუნებასა და ადამიანის ჯანმრთელობას საფრთხე არ შეექმნას. გისენის იუსტუს ლიბიგის უნივერსიტეტის მეცნიერთა კვლევაში დასაბუთებულია, რომ ბოლნისის ოქროს მომპოვებლები და გადამამუშავებლები სერიოზულ ზიანს აყენებენ გარემოსა და ადამიანის ჯანმრთელობას. კვლევის შედეგად დაადგინეს: წვრილად დაფქული, უკვე გადამუშავებული მადნის ნაწილი გადაიტვირთება სპაციალურ კუდსაცავში, რომელიც ტოპოგრაფიულად სასოფლო-სამეურნეო სავარგულებისა და სარწყავი არხების ზემოთ მდებარეობს და ამით ქმნის საშიშროებას მდინარისა და სარწყავი არხების გაჭუჭყიანებისთვის... საბადოს დამუშავების შედეგად წარმოქმნილი ნარჩენები გარშემო მდებარე მთის ფერდობებზეა დაფენილი, ამ ადგილზე მცენარეული საფარი ვერ ვითარდება და ნიადაგი ინტენსიურ ეროზიას განიცდის. აქ არსებული მეტალები სულფიდური წარმოშობისაა და ჰაერში გოგირდმჟავად ოქსიდირდებიან. ნარჩენების გროვის ძირას, გუბურაში დაგროვილია გოგირდმჟავა... გუბურიდან გამოდის პატარა ნაკადული, რომლის ნაპირებზე მცენარეები ვერ ხარობენ, რადგან გოგირდმჟავა ამის საშუალებას არ იძლევა. ეს მდინარე პირდაპირ მაშავერაში ჩაედინება. ახდენს ისეთი ნივთიერებების ტრანსპორტირებას, როგორიცაა ფუჭი ქანები და მჟავა...

**სინქრონი - გიორგი გაჩეჩილაძე - „მწვანეთა პარტიის“ თავმჯდომარე:**

„იქ, ახლა, რუსული კომპანიაა, მოგებაზე მუშაობს და საერთოდ არ აინტერესებთ, ვინ მოკვდება და მოიწამლება საქართველოში. ეს ჯერჯერობით, გადაუჭრელი პრობლემაა.“

**სინქრონი - ნინო მიქიაშვილი - ჟურნალისტი, „საყდრისის მცველი“:**

„ციანიდს რომ იყენებენ და ეს ჯანმრთელობაზე აისახება, ჩვენ ვართ ამისი მაგალითი, როცა დაიწყეს დასხურება, ეს აისახა ჩვენს ჯანმრთელობაზე. საღამოს 5 საათის შემდეგ, იწევდა სხეულის ტემპერატურა. ვინც ჩამოდიოდა და 2 დღით რჩებოდა, მათაც იგივე ემართებოდათ.“

**წამყვანის ხმა** - გერმანელმა მეცნიერებმა მაშავერას ნაპირებზე გამოიკვლიეს არაერთ საცდელ ნაკვეთზე გაშენებული ბოსტნეულისა და ხილის მძიმე მეტალებით დაბინძურების ხარისხი. დაადგინეს, რომ ამ ნაკვეთებზე მოყვანილ ისპანახში, კომბოსტოში, კარტოფილში, სალათის ფოთლებში, მძიმე მეტალების კონცენტრაცია დასაშვებ ზღვარზე ბევრად მაღალია. მეცნიერებმა დაამტკიცეს, რომ ეს გამოწვეულია მადნის მოპოვებისა და გადამუშავების შედეგად, ნიადაგის მძიმე მეტალებით დაბინძურებით. ისინი მოუწოდებენ ხელისუფლებას, დაუყოვნებლივ მიიღოს ზომები, გარემოს ასეთი დაბინძურების შესამცირებლად, ბუნებისა და მოსახლეობის ჯანმრთელობის დასაცავად. ისინი ამბობენ, რომ ევროპის ნებისმიერ ქვეყანაში აიკრძალებოდა ასეთ ტერიტორიაზე სასოფლო-სამეურნეო კულტურების გაშენება და მოხმარება.

**სინქრონი - გიორგი დემურაშვილი. ქვემო ქართლის საზოგადოებრივი საინფორმაციო ცებტრის ხელმძღვანელი:**

„იყო შემთხვევები, როცა დაბინძურებულ მდინარეში ბანაობის შემდეგ, ბავშვებს ალერგიული გამონაყრები აღენიშნებოდათ, ან, საქონელს, რომლებიც მდინარის წყალს სვამდნენ, დაკვლის შემდეგ, გადაგვარებული შიგნეულობა აღმოაჩნდათ.“

**სინქრონი - ნინო ჩხობაძე - გარემოს დაცვის ყოფილი მინისტრი, „საქართველოს მწვანეთა მოძრაობის თავმჯდომარე“:**

„ეს იქნება მუდმივი დაბინძურების წყარო, იმიტომ, რომ ეს არის პოლიმეტალების საბადო. ყოველი წვიმის დროს, ეს ირეცხება და ჩაედინება მდინარე კაზრეთულაში და კაზრეთულა, პრაქტიკულად, მკვდარია.“

**სიქრონი - ირაკლი ლომიძე „საყდრისის მცველი“:**

„ირგვლივ ტყეებია და იქ ჩიტები და მწერებიც კი არ დაფრინავენ. საშინელი სუნია. ამ ხეობიდან გამომავალი ჰაერი მიდის სოფელ ბალიჭში, ბალიჭი ხომ მოწამლულია. ამასთან ერთად იქ არის ორი კუდსაცავი, ქიმიური, ნარჩენი სითხეების ტბა, რომელიც როგორ უნდა გადაამუშავონ და სად უნდა წაიღონ, არავინ იცის.“

**სინქრონი - თამაზ ჭულუხიძე. სოფელ დაბა კაზრეთის მცხოვრები:**

„ერთი მარცვალი ყურძენი არ მომივიდა. ყველაფერი ხმება. მოსავალი აღარ მოდის.“

**სინქრონი - ლამზირა გოგოლაძე - სოფელ დაბა კაზრეთის მცხოვრები:**

„წელს მოსავალი ვერ ავიღეთ. ვერც ხილი, ვერაფერი... მდინარე ლაფითაა სავსე.“

**წამყვანის ხმა** - ყველაზე დიდი დარღვევა, რაც „ნაციონალების“ ხელისუფლების მხარდაჭერითა და პატრონობით ჩაიდინეს ბოლნისის მადნეულზე მომუშავე კომპანიებმა, იყო ის, რომ მათ ფაქტობრივი ინდულგენციები მიიღეს ხელისუფლებისგან ბუნებისთვის ზარალის მისაყენებლად. 2012 წლის მარტში საქართველოს პარლამენტმა მიიღო კანონი. კანონის საფუძველზე, სახელმწიფოსთან დადებული ხელშეკრულებით , საწარმოებს, განსაზღვრული თანხის გადახდის სანაცვლოდ ეპატიებოდათ გარემოსთვის მიყენებული ნებისმიერი ზიანი. ენერგეტიკისა და ბუნებრივი რესურსების სამინისტრომ გააფორმა შეთანხმება „მადნეულთან“ და ზესტაფონის ფეროშენადნობთა ქარხანასთან. საეჭვო გახდა, რომ კანონში დამატება ორი კომპანიის ინტერესების დასაცავად შევიდა. ყოველ შემთხვევაში, მას შემდეგ, რაც საკონსტიტუციო სასამართლომ, 2013 წელს - ახალი ხელისუფლების მოსვლის შემდეგ - კანონის დამატება ანტიკონსტიტუციურად სცნო და გააუქმა, ორივე კომპანიასთან დადებული ხელშეკრულებები ძალაში დარჩა. რას ნიშნავს ეს? იმას ხომ არა, რომ კომპანიებს მუდმივი მფარველი ჰყავთ და ის ყველა ხელისუფლების მართვას ახერხებს.

**სინქრონი - ნინო ჩხობაძე - გარემოს დაცვის ყოფილი მინისტრი, „საქართველოს მწვანეთა მოძრაობის თავმჯდომარე“:**

„ნებისმიერ პირს შეეძლო გადაეხადა, დაედო ხელშეკრულება სახელმწიფოსთან, გადაეხადა თანხა და როგორც ჩვენ გვიმტკიცებდნენ, გათავისუფლებულიყვნენ ძველი, ისტორიული დაბინძურებისგან. ან, როგორც შემდეგ განვითარდა ინდულგენციის საკითხი, მომავალშიც გათავისუფლებულიყო.“

**სინქრონი - გიორგი გაჩეჩილაძე - „მწვანეთა პარტიის“ თავმჯდომარე:**

„რეალურად, ეს არის მკვლელობის ინდულგენცია, ბუნებისა. რაც იმას ნიშნავს, რომ თუ ვინმე, წინასწარ გადაიხდიდა ფულს, მას ბუნების განადგურების უფლება ეძლეოდა და არც ერთ მაკონტროლებელ სამსახურს არ ჰქონდა ამ ობიექტზე შესვლის უფლება.“

**წამყვანის ხმა** - ყველაზე დიდ დარღვევას, რომელიც „ქართული ოცნების“ ხელისუფლებამ დაუშვა ბოლნისის მადნეულზე მომუშავე კომპანიების მხარდასაჭერად, შედეგად, საყდრისი-ყაჩაღიანის კულტურული ძეგლის აფეთქება მოჰყვა. ოქროს მომპოვებელი კომპანიების კანონის ჩარჩოებში მოქცევაზე, ხელისუფლების ცვლილების შემდეგაც არავის უზრუნია. იყო ერთადერთი შემთხვევა - არემჯი გოლდისა და არემჯი კუპერის საქმიანობით, ფინანსთა სამინისტროს საგამოძიებო სამსახური „ქართული ოცნების“ ხელისუფლებაში მოსვლის პირველ ეტაპზე დაინტერესდა. 2012 წლის დეკემბერში ფინანსთა მინისტრმა, ნოდარ ხადურმა განაცხადა, რომ გაჩნდა სერიოზული კითხვები ამ კომპანიების მიმართ და დაიწყო მათი შემოწმება. მინისტრმა საჯაროდ განაცხადა იმის შესახებაც, რომ შემოწმების შედეგებს, სამინისტრო საზოგადოებას აცნობებდა, მაგრამ საზოგადოებას, მედიას, არავითარი ინფორმაცია არ მიუღიათ დაწყებული საგამოძიებო ქმედებების შესახებ.

**სინქრონი: კახა ბახტაძე - cenn-ის პროგრამების მენეჯერი:**

„სახელმწიფომ უნდა მოსთხოვოს ფინანსური ვალდებულებების შესრულება. გეგმა შემუშავდეს და კომპანიამ დაიწყოს კონკრეტული ქმედებების დროში გაწერილად წარმოება. ამ შემთხვევაში, სახელმწიფო თვალში ნაცარს გვაყრის. ამას მეტი არაფერი არ ჰქვია...“

**წამყვანის ხმა -** მიუხედავად იმისა, რომ ფეხზე დგას მთელი კაზრეთი, ბალიჭი, დიდი დმანისი, არასამთავრობო ორგანიზაციები, მედია; შიმშილობენ და აქციებს მართავენ ადამიანები პროტესტის ნიშნად, გარემოს დაცვის სამინისტროს ხელმძღვანელები აცხადებენ, რომ არ აქვთ ინფორმაცია ბოლნისში გარემოს დაბინძურების შესახებ. რაც პარადოქსია - შეუძლებელია, ხელისუფლებამ არ იცოდეს ის, რაც იცის მთელმა ქვეყანამ.

**სინქრონი - ნელი კორკოტაძე - გარემოსდაცვითი ზედამხედველობის დეპარტამენტის, მთავარი სახელმწიფო ინსპექტორი:**

„ბოლო პერიოდში, ჩვენ არ მიგვიღია შეტყობინება გარემოს ეროვნული სააგენტოდან, რომ მდინარე მაშავერას დაბინძურება ისევ ხდებოდა...“

**წამყვანის ხმა** - ბოლნისში სრულიად უუნაროა ადგილობრივი ხელისუფლება, რომელსაც ევალება ადგილობრივი მცხოვრებლებისთვის სასიცოცხლო გარემოს შექმნა, ცენტრალური ხელისუფლებისთვის მოთხოვნების წაყენება, ადგილობრივების დაცვა მესამე პირის მიერ უფლებების დარღვევისგან - მათ შორის, იმ კომპანიებისგან, რომლებიც მათ ტერიტორიაზე მოიპოვებენ მადანს და ქონების, ასევე, ბუნებრივი რესურსების მოხმარების, საკმაოდ დიდ გადასახადს, სწორედ, ადგილობრივ ბიუჯეტში იხდიან. ამ გადასახადის სწორად გადახდისა და განკარგვის შემთხვევაში, რაიონში არ უნდა იყოს ასეთი სოციალური სიდუხჭირე, არ უნდა იხურებოდეს სკოლები, საბავშვო ბაღები, სამედიცინო დაწესებულებები, არ უნდა იყოს ასეთი კეთილმოუწყობელი გზები, არ უნდა იყოს ასეთი გაჭირვება.

**სინქრონი - დავით ლოსაბერიძე - ადგილობრივი თვითმართველობის სპეციალისტი:**

„ქონების გადასახადი, რჩებოდა და რჩება კიდეც ადგილობრივ თვითმმართველობებს. თვითმმარველობას აქვს საკუთარი შემოსავალი, თუნდაც „გოლდის“ ქონების გადასახადი, კანონით, მთლიანად რჩება თვითმმართველობას, რაც არ არის მცირე თანხა, ასევე, ბუნებრივი რესურსებით სარგებლობის მოსაკრებელიც.“

**სინქრონი - დავით მახარაშვილი - დაბა კაზრეთის მცხოვრები:**

„ერთმანეთზე გაჭირვებული და საწყალი ხალხი მუშაობს. წავედი ერთხელაც და ჯართი მოვიპარე, აბა, რა მექნა, შიმშილით ვკვდებოდით. 4 შვილი გაჭირვებისგან გარდამეცვალა. თბილისში, საავადმყოფოში ჩაყვანა ვერ მოვახერხე, რომ გადამერჩინა...“

**წამყვანის ხმა** - საზოგადოების ეჭვი, რომ ახალ ხელისუფლებაში უფრო ძლიერი მფარველები გამოუჩნდა ბოლნისის მადნეულზე მომუშავე კომპანიებს, კიდევ უფრო გამყარდა მას შემდეგ, რაც „ნაციონალების“ ხელისუფლების დროს, კულტურულ ძეგლად გამოცხადებულ საყდრის-ყაჩაღიანის უძველეს საბადოებს ძეგლის სტატუსი მოუხსნა ახალმა ხელისუფლებამ. ეს მაშინდელი პრემიერის ჩარევით მოხდა. 2013 წლის 26 აპრილს, RMG GOLD-ის თავმჯდომარემ, მერაბ ქუთელიამ, წერილით მიმართა ქვეყნის პრემიერ-მინისტრს, ბიძინა ივანიშვილს და ითხოვა, კომპანიის კუთვნილ ტერიტორიაზე მდებარე ოქროს ძველი საბადოს არსებობის მიუხედავად, კომპანიას საქმიანობის გაგრძელების საშუალება მისცემოდა. საქმიანობის გაგრძელება აფეთქებების გაგრძელებას ნიშნავდა. თუმცა, ცნობილი იყო საზოგადოების პოზიცია, თუმცა ქართველი და უცხოელი მეცნიერები განგაშს ტეხდნენ უძველესი ძეგლის საფრთხის წინაშე დაყენების გამო - საყდრისს კულტურული ძეგლის სტატუსი მოუხსნეს და კომპანიას სამუშაოების გაგრძელების უფლება მისცეს. არავის უფიქრია არც თავდაპირველი დაპირების შესრულებაზე, რომ RMG GOLD -ი საკუთარი სახსრებით გადაიტანდა კულტურულ ძეგლს, ისე, რომ არ დაკნინებულიყო მისი ღირებულება. ბუნება, ადამიანი, ძეგლი, სიცოცხლე - კანონით დაცული არ აღმოჩნდა არც ერთი ხელისუფლების პირობებში, იმ ტერიტირიებზე, რომლებსაც არა სახელმწიფო, არამედ ორი რუსული კომპანია განკარგავს. სახელმწიფო კანონებისთვის ეს ტერიტორიები შეუღწევადია.

**ფილმზე მუშაობდნენ**

**ავტორები: ლია ტოკლიკიშვილი, მაია გოგოლაძე**

**ჟურნალისტები: სალომე სორდია, ნათია ბერსენაძე**

**რეჟისორი: ლადო ჩადუნელი**

**ტექნიკური პროდიუსერი: მაიკო აბაშიძე**

**ოპერატორები: ლევან ლეონიძე, გიორგი ვაშაყმაძე, გიორგი ქირიკაშვილი, ლაშა შალიკაშვილი**

**გენერალური პროდიუსერი: დოდო შონავა**

**საქართველოს საზოგადოებრივი მაუწყებელი. 2015 წელი.**

**P.S. ფილმი ეთერში გავიდა 2015 წლის 12 იანვარს.**

**იხილეთ ფილმის ბმული youtube-ზე**

**https://www.youtube.com/watch?v=diiunfDAS14**